Arseni (metropoliitta)

Arseni, siviilinimeltään Jorma Heikkinen (s. 14. heinäkuuta 1957 Lapinlahti) on Suomen ortodoksisen kirkon hiippakuntapiispa eli metropoliitta, ikonimaalari sekä Jyväskylän yliopiston taidehistorian tohtorikoulutettava. Hän on aiemmin toiminut Suomen ortodoksisen kirkon apulaispiispana.

Elämäkerta 
Arseni (Jorma Heikkinen) syntyi Pajujärven Koivuharjussa Sirkka ja Antti Heikkisen perheeseen. Antti-isä oli kirvesmies ja Sirkka-äiti hoiti kotia. Hän liittyi ortodoksiseen kirkkoon vuonna 1978. Suurena vaikutteena oli ystävyys taiteilija Ina Collianderin kanssa. Vuosina 1979–1983 hän opiskeli Suomen ortodoksisessa pappisseminaarissa. Kuopion opintojensa päätyttyä hän opiskeli Leningradin hengellisessä akatemiassa vuosina 1983–1989. Arkkipiispa Johanneksen siunauksesta hän opiskeli Ateenan yliopiston filosofisessa tiedekunnassa kreikan kieltä vuosina 1996–1998.

Arseni vihittiin opiskeluaikanaan vuonna 1985 munkiksi ja sai nimekseen Arseni pyhittäjä Arseni Konevitsalaisen mukaan. Leningradin ja Novgorodin metropoliitta Antoni vihki hänet saman vuoden helmikuussa munkkidiakoniksi. Pappisvihkimyksen toimitti seuraavana vuonna arkkipiispa Paavali Kuopion Pyhän Nikolaoksen katedraalissa.

Arkkipiispa Johannes myönsi hänelle arkkimandriitan arvon vuonna 1997. Suomen ortodoksisen kirkon apulaispiispaksi hänet valittiin kirkolliskokouksessa lokakuussa 2004. Tammikuussa 2005 Tuhlaajapojan sunnuntaina eli suuren paaston valmistusviikkojen toisena sunnuntaina hänet asetettiin virkaansa nimikkeellä Joensuun piispa. Piispaksi vihkimisen toimitti arkkipiispa Leo avustajinaan Helsingin metropoliitta Ambrosius, Oulun metropoliitta Panteleimon sekä hiippakunnan papisto, vanhimpana Kuopion kirkkoherra, isä Mikko Kärki. Uuden piispan saattajina toimivat Valamon luostarin johtaja, arkkimandriitta Sergei ja Lintulan luostarin rippi-isä, arkkimandriitta Herman. Kanoninen virkaan asettaminen toimitettiin edellisenä iltana vigilian lopuksi.

Piispa Arseni hoiti vuosina 2013-2014 väliaikaisesti Oulun metropoliitan tehtäviä.

Uuden apulaispiispan erääksi tärkeäksi tehtäväksi määrättiin Suomen ortodoksisen kirkon julkaisutoiminnan johtajana toimiminen. Siihen asti tehtävää oli hoidettu väliaikaisin ratkaisuin, mutta arkkipiispa Leo sanoi uuden apulaispiispan vihkimisen yhteydessä antamassaan haastattelussa tarjoavansa tätä tehtävää uudelle apulaiselleen. Samoin vaikea ja haastava yhteydenpito Suomeen asettuneisiin siirtolaisortodokseihin kuuluisi apulaispiispan uusiin tehtäviin. Julkaisutoiminnasta syntyneiden erimielisyyksien johdosta Arseni erosi OKJ:n puheenjohtajuudesta vuonna 2007. Arsenin keskeisiin tehtäviin Suomen ortodoksisessa kirkossa kuuluu maahanmuuttajatyö.

Arseni on tunnettu ikonimaalari ja ikonografian tuntija. Hän on toiminut taidenäyttelyissä myös kuraattorina. Vuosina 2017–2018 hän kuratoi Valamon luostariin taiteen myyntinäyttelyn, jonka teosten hän ilmoitti olevan ”museotasoisia”. Helsingin Sanomien mukaan kyseessä oli tunnettujen taiteilijoiden teoksia, jotka kuitenkin olivat laadultaan vaatimattomia ja suuresti ylihinnoiteltuja. Lisäksi ainakin osa näyttelyssä olleista grafiikantöistä oli väärennettyjä. Metropoliitta Arseni ei ole epäiltyjen joukossa.

Arseni on julkaissut paljon taideaiheista, tunnetuimpana teoksena Ikonikirjan. Hän piti yhteisnäyttelyn Kuutti Lavosen kanssa vuonna 2013 Lapinlahden taidemuseossa. 

Piispa Arseni on ostanut Lapinlahden Pajujärveltä vanhan kansakoulun ja kunnostanut sen vapaa-ajan asunnokseen ja työtilakseen. Siellä järjestetään kesäisin taidenäyttelyjä ja talvikaudella luentotilaisuuksia. Arseni on tehnyt muiden töiden ohessa lisensiaattitutkimusta Itä-Suomen yliopistoon, aiheenaan Laatokan Valamon kahden pääkirkon ikonostaasit ja se valmistui 2011. Tällä hetkellä hän tekee väitöskirjaa.

Piispojen skisma 
Elokuussa 2020 Arseni sai kirkollishallituksen huomautuksen. Arkkipiispa Leo oli syyttänyt häntä työpaikkahäirinnästä ja ikärasismista. Lokakuussa patriarkka Bartolomeos sovitteli alaistensa, Suomen kolmen piispan välejä Konstantinopolissa ja taivutti nämä sopuun. Bartolomeus myös taivutti piispat perustamaan Leon vaatiman apulaispiispan viran. Samalla piispat sitoutuivat rankaisemaan Leoa arvostellutta Arsenin ystävää, ylidiakoni Jyrki Härköstä puolen vuoden kirkollisten toimitusten toimituskiellolla kanonien rikkomisesta. Moskovan patriarkaatti asettui Härkösen puolelle ja käytti tapausta propagandavälineenään. Piispat Arseni ja Elia "yllättäen" kiistivät vaatineensa Leon eroa tai vastustavansa Leoa. Tämä oli arvovaltatappio Arsenille.

Arseni oli sanonut haastattelussa, että Leolla on työtarmo vähissä ja eläkkeen aika, ja perustellut: "Jos piispa ei ole penaalin terävin kynä, niin se on ongelma."

Teokset

Katso myös 
 Ortodoksisuus
 Piispa

Lähteet

Aiheesta muualla 
 Suomen ortodoksisen kirkon kotisivut
 Kuopion ja Karjalan hiippakunnan kotisivut 
 KS Joensuun piispa Arseni, Ortodoksi.net
 Piispa Arsenin blogi, Ortodoksi.net 

Suomen ortodoksisen kirkon kirkolliskokousedustajat
Ikonimaalarit
Vuonna 1957 syntyneet
Elävät henkilöt
Kuopion ja Karjalan metropoliitat
Suomen ortodoksisen kirkon apulaispiispat